

**Λογιστική ΙΙ**

**-Φροντιστηριακές Ασκήσεις-**

Λογιστική Αποθεμάτων

**Ασκήσεις**

**Άσκηση 3.1. – Αποθέματα-Περιοδική Απογραφή**

Η εταιρεία ΑΒΓ αγοράζει και μεταπουλάει δισκέτες. Κατά τον Οκτώβριο του 20Χ0 διενεργήθηκαν οι ακόλουθες αγορές ενώ το αρχικό απόθεμα ήταν 0:

|  |  |  |
| --- | --- | --- |
|  | **Ποσότητα** | **Τιμή** |
| 5/10/20Χ0 | 200 | 150,00 € |
| 16/10/20Χ0 | 80 | 185,00 € |

Στις 01/11/20Χ0 η εταιρεία πούλησε 250 δισκέτες αντί € 50.000.

**Ζητείται:** Να υπολογίσετε α) το μικτό κέρδος από την πώληση β) την αξία του τελικού αποθέματος αν η εταιρεία χρησιμοποιεί τη μέθοδο 1. FIFO 2. σταθμικού μέσου όρου.

**Άσκηση 3.2. – Αποθέματα-Περιοδική & Διαρκής Απογραφή**

Η εταιρεία ΒΓΧ διενέργησε τις ακόλουθες αγοραπωλησίες κατά το έτος 20Χ8:

|  |  |  |  |  |
| --- | --- | --- | --- | --- |
|  | **Ποσότητες** | **Τιμή/Μονάδα** | **Κόστος** | **Απόθεμα (Μονάδες)** |
| Αρχικό Απόθεμα | 500 | 10 | 5.000 | 500 |
| Αγορά (2/3/20Χ8) | 100 | 15 | 1.500 | 600 |
| Πώληση | (200) |  |  | 400 |
| Αγορά (2/10/20Χ8) | 300 | 25 | 7.500 | 700 |
| Πώληση | (200) |  |  | 500 |
| Τελικό Απόθεμα |  |  |  | 500 |

**Ζητείται:** Να υπολογίσετε το κόστος πωλήσεων των αποθεμάτων χρησιμοποιώντας: i) την περιοδική απογραφή ή ii) την διαρκή απογραφή υποθέτοντας ότι η εταιρεία χρησιμοποιεί τη μέθοδο 1. FIFO και 2. σταθμικού μέσου όρου.

**Άσκηση 3.3. – Μεταγενέστερη Αποτίμηση Αποθεμάτων**

Η εταιρεία XTREG κατά το έτος 20Χ8 πουλάει 3 προϊόντα: Α, Β και Γ. Οι ακόλουθες πληροφορίες είναι διαθέσιμες κατά το τέλος της χρήσης:

|  |  |  |  |
| --- | --- | --- | --- |
|  | Α €/μονάδα | Β €/μονάδα | Γ €/μονάδα |
| Κόστος | 6 | 9 | 18 |
| Τιμή Πώλησης | 9 | 12 | 15 |
| Έξοδα Διάθεσης | 1 | 4 | 5 |
|  | μονάδες | μονάδες | μονάδες |
| Μονάδες Αποθέματος | 200 | 250 | 150 |

Ποια είναι η αποτίμηση του τελικού αποθέματος στο τέλος της περιόδου?

**Άσκηση 3.4. – Προσδιορισμός Κόστους Πωλήσεων/Μικτού Κέρδους**

H εταιρεία «Α.Β.» εμπορεύεται ένα μονό προϊόν, το ΒΗΤΑ. Την 1/1/2009, το αρχικό απόθεμα του ΑΛΦΑ ήταν 100 μονάδες, οι οποίες είχαν αποτιμηθεί σε 10 €/μονάδα. Κατά τη διάρκεια του Ιανουαρίου και Φεβρουαρίου του 2009 πραγματοποιήθηκαν τα ακόλουθα λογιστικά γεγονότα:

* **2/1/2009:** Αγορά 50 μονάδων προϊόντος ΑΛΦΑ με πίστωση. Τιμή μονάδας 6 €.
* **10/1/2009:** Αγορά 70 μονάδων ΑΛΦΑ με μετρητά. Τιμή μονάδας 8 €.
* **12/1/2009:** Πώληση 70 μονάδων ΑΛΦΑ με μετρητά. Τιμή πώλησης 10 € ανά μονάδα.
* **15/2/2009:** Αγορά 30 μονάδων προϊόντος ΑΛΦΑ με μετρητά. Τιμή μονάδας 15 €.
* **22/2/2009**: Πώληση 40 μονάδων ΑΛΦΑ με πίστωση. Τιμή πώλησης 10 € ανά μονάδα.

Η εταιρεία «Α.Β.» χρησιμοποιεί το περιοδικό σύστημα απογραφής αποθεμάτων. Υποθέτοντας ότι από την 28/2/2009 πραγματοποιήθηκε φυσική απογραφή οπότε και διαπιστώθηκε ότι η εταιρεία «Α.Β.» είχε στη διάθεσή της 120 μονάδες προϊόντος να προσδιορίσετε το ύψος του κόστους Πωλήσεων του τελικού αποθέματος και του Μικτού Κέρδους σύμφωνα με (α) τη FIFO και (β) το Σταθμικό Μέσο Όρο.

**Άσκηση 3.5. – Προσδιορισμός Κόστους Πωλήσεων/Μικτού Κέρδους**

Παρουσιάζονται παρακάτω τα λογιστικά γεγονότα της εμπορικής επιχείρησης ΑΚ Α.Ε.. Η εταιρεία τηρεί το σύστημα της διαρκούς απογραφής, έχει υιοθετήσει τη μέθοδο FIFO για την αποτίμηση των αποθεμάτων της, τηρεί σε ξεχωριστούς λογαριασμούς τις καταχωρίσεις των εκπτώσεων αγορών και πωλήσεων, των επιστροφών αγορών και πωλήσεων και των ειδικών εξόδων αγορών και πωλήσεων. Την 1/1/20Χ0 το αρχικό απόθεμα της ΑΚ Α.Ε. ήταν 4.000 μονάδες εμπορεύματος με κόστος κτήσης 5€. Κατά τη διάρκεια της χρήσης έλαβαν χώρα τα εξής γεγονότα:

* **10/2/20Χ0:** Πώληση σε Πελάτη «Α» 2.000 μονάδες εμπορεύματος αντί 10€/μονάδα με μετρητά. Η εταιρεία επιβαρύνθηκε με μετρητά 200 € για μεταφορά εμπορευμάτων.
* **04/3/20Χ0:** Αγορά 1.000 μονάδων εμπορεύματος αντί 6€/μονάδα με πίστωση από τον προμηθευτή «Β». Η τιμή της μετρητοίς είναι στα 6€/μονάδα.
* **07/4/20Χ0:** Ο «Β» παρείχε στην εταιρεία έκπτωση ύψους 5% για την άμεση εξόφληση της οφειλής μέσω λογαριασμού όψεως.
* **01/5/20Χ0:** Αγορά 2.000 μονάδων εμπορεύματος από τον «Γ» αντί 7,1€/μονάδα με πίστωση 6 μηνών. Η τιμή με μετρητά είχε οριστεί στα 6,5€/μονάδα. Η εταιρεία επίσης κατέβαλλε για έξοδα μεταφοράς και ασφάλισης το ποσό των 180€.
* **02/5/20Χ0:** Επιστροφή 200 μονάδων στον «Γ» λόγω ενός προβλήματος που διαπιστώθηκε στα εμπορεύματα.
* **30/10/20Χ0:** Πώληση 3.000 μονάδων εμπορεύματος αντί 8€/μονάδα με πίστωση στον Πελάτη «ΑΒ». Η τιμή της μετρητοίς είναι στα 8€/μονάδα.
* **01/11/20Χ0:** Πίστωση στον Πελάτη «ΑΒ» ύψους 10% ο οποίος κατέβαλε σε μετρητά την οφειλή του.

**Ζητείται:** Να καταχωρίσετε τα παραπάνω λογιστικά γεγονότα και να προσδιορίσετε το μικτό αποτέλεσμα. Λάβετε υπόψη ότι στο τέλος της χρήσης στην αποθήκη βρέθηκαν 1.600 μονάδες με καθαρή ρευστοποιήσιμη αξία ύψους 8€/μονάδα.